钦定古今图书集成/明伦汇编/氏族典/第268卷 > 王仲宝
## 钦定古今图书集成/明伦汇编/氏族典/第268卷 > 王仲宝

按《宋史王仲宝传》：“仲宝，字器之，密州高密人。初为刑
部史，补齐州章丘尉。以捕盗有功，用鞠仲谋荐，召对，
改右班殿直。又以捕贼功迁左班，徙河北提举捉贼，
积迁内殿承制。天圣初，知镇戎军，改供备库副使，破
康奴族，诏奖其功，凡五年，还巡护惠民河堤岸，迁麟
府路兵马钤辖，知麟州。久之，迁东上阁门使。元昊寇”
延州，仲宝将兵至贺兰谷，以分兵势，败蕃将罗逋于
长鸡岭。为泾原路总管、安抚副使，与西羌战六盘山，
俘馘数百人。时任福大败好水川别将，朱观被围于
姚家堡，仲宝以兵救之，拔观出围。时诸将皆没，独仲
宝与观得还。徙环庆路副都总管、知庆州，未几，兼本
路经略、安抚、招讨副使，破金汤城，徙澶州，副总管范
仲淹奏留之。除屯卫大将军，致仕，卒。